მიცკი

**მიცუკი მიავაკი** (; დ. 27 სექტემბერი, 1990, მიეს პრეფექტურა, იაპონია), უფრო მეტად ცნობილი სასცენო ფსევდონიმით **მიცკი** — ამერიკელი მომღერალი და კომპოზიტორი. 2012-13 წლებში გამოუშვა თავისი პირველი ორი ალბომი, Lush (2012) და Retired from Sad, New Career in Business (2013). ამ პერიოდში სწავლობდა Purchase College-ის მუსიკალურ კონსერვატორიაში. მესამე სტუდიური ალბომი, Bury Me at Makeout Creek, გამოვიდა 2014 წელს ლეიბლ Double Double Whammy-ის საავტორო უფლებების ქვეშ.

მიცკიმ კონტრაქტი ლეიბლ Dead Oceans-თან 2015 წელს გააფორმა და გამოუშვა ალბომები Puberty 2 (2016), Be the Cowboy (2018) და Laurel Hell (2022). ეს უკანასკნელი მრავალი ქვეყნის ჩარტში მოხვდა. 2022 წელს The Guardian-მა მუსიკოსს შეერთებულ შტატებში „საუკეთესო ახალგაზრდა სიმღერების ავტორი“ უწოდა. იმავე წელს მუსიკოსმა დაწერა კომპოზიცია „This Is a Life" ფილმისთვის „ყველაფერი ყველგან ერთდროულად“. ნამუშევარმა მიცკის ოსკარის ნომინაცია მოუტანა საუკეთესო ორიგინალური სიმღერის კატეგორიაში. მუსიკოსის მეშვიდე სტუდიური ალბომი, The Land Is Inhospitable and So Are We, გამოვიდა 2023 წელს. ალბომის მესამე სინგლი, „My Love Mine All Mine" მოხვდა ბილბორდის ცხელ ასეულში.

## ადრეული ცხოვრება 
მიცკი დაიბადა 1990 წლის 27 სექტემბერს მიეს პრეფექტურაში, იაპონია. მამა ამერიკელია, ხოლო დედა იაპონელი. მუსიკოსმა კარგად იცის იაპონური და პატარაობაში ხშირად უწევდა იაპონიაში ჩასვლა. მამა აშშ-ის სახელმწიფო დეპარტამენტში მუშაობდა, რის გამოც მიცკი მცირე პერიოდით ცხოვრობდა თურქეთში, ჩინეთში, მალაიზიაში, ჩეხეთსა და კონგოს დემოკრატიულ რესპუბლიკაში. სკოლის პერიოდში მღეროდა გუნდში. პირველი სიმღერა 18 წლის ასაკში დაწერა ფორტეპიანოზე.

## კარიერა 
 წელს]]
2012-დან 2014 წლამდე მიცკი სწავლობდა ჰანტერის კოლეჯში კინოხელოვნებას, მაგრამ მოგვიანებით გადაწყვიტა მუსიკას გაჰყოლოდა. სწავლა განაგრძო SUNY Purchase College-ის მუსიკალურ კონსერვატორიაში. იქ ყოფნის დროს ჩაწერა და გამოუშვა თავისი პირველი ორი ალბომი, „Lush" (2012) და „Retired from Sad, New Career in Business" (2013). 2013 წელს მიცკი თანამშრომლობდა ინდი-როკ შემსრულებლებთან, მაიკ რასიმასთან და მუცავაშე მანგვენდესასთან. სკოლის დამთავრების შემდეგ გახდა პროგრესული-მეტალ ჯგუფ Voice Coils-ის ვოკალისტი და დაიწყო მუშაობა მესამე სტუდიური ალბომზე „Bury Me at Makeout Creek".

ახალი ნამუშევარი, „Bury Me at Makeout Creek" გამოვიდა 2014 წლის 11 ნოემბერს ლეიბლ Double Double Whammy-ის ეგიდით. ალბომის განახლებული ვერსია გამოვიდა 2015 წლის 7 აპრილს ლეიბლ Don Giovanni Records-ის ეგიდით. ნამუშევარს თან ახლდა ოთხი ახალი კომპოზიცია. ალბომი განსხვავდებოდა მიცკის ძველი ნამუშევრებისგან, რადგან აქცენტი გაკეთებული იყო გიტარაზე. მიუხედავად იმისა, რომ ნამუშევარმა კრიტიკოსების მოწონება დაიმსახურა, მან ვერ მიაღწია კომერციულ წარმატებას.
 წელს]]
2015 წლის დეკემბერში მიცკიმ ხელი მოაწერა კონტრაქტს ლეიბლთან Dead Oceans. მუსიკოსის მეოთხე სტუდიური ალბომი, „Puberty 2" გამოვიდა 2016 წლის 17 ივნისს. ალბომზე მუშაობის დროს ითანამშრომლა პროდიუსერ პატრიკ ჰაილანდთან. ნამუშევარმა ფართო მოწონება დაიმსახურა მუსიკის კრიტიკოსებისგან. ამავე პერიოდში მიცკიმ ტურნე გამართა Pixies-სთან ერთად.

2018 წლის 17 აგვისტოს გამოუშვა თავისი მეხუთე სტუდიური ალბომი, „Be the Cowboy". ალბომმა კრიტიკოსების მოწონება დაიმსახურა და რამდენიმე გამოცემამ წლის საუკეთესო ალბომადაც დაასახელა. 2020 წელს გამოუშვა ახალი სიმღერა „Cop Car". ამავე პერიოდში ითანამშრომლა Allie X-თან და გამოუშვა კომპოზიცია „Susie Save Your Love" ალბომიდან „Cape God". მან ასევე დაწერა საუნდტრეკი გრაფიკული რომანისთვის „This Is Where We Fall".

2021 წელს მიცკიმ გამოუშვა რამდენიმე სინგლი მეექვსე სტუდიური ალბომიდან, „Laurel Hell", მათ შორის „Working for the Knife", „The Only Heartbreaker", „Heat Lightning" და „Love Me More". ალბომი გამოვიდა 2022 წლის 4 თებერვალს და კრიტიკოსების მოწონება დაიმსახურა. იმავე წელს დაწერა ნამუშევარი „This Is a Life" ფილმისთვის „ყველაფერი ყველგან ერთდროულად“, რამაც მუსიკოსს ოსკარის ნომინაცია მოუტანა. 2023 წელს დააანონსა თავისი მეშვიდე სტუდიური ალბომი „The Land Is Inhospitable and So Are We" და გამოუშვა სინგლები „Bug Like an Angel", „Heaven" და „Star". ალბომის მესამე სინგლი, „My Love Mine All Mine" მოხვდა ბილბორდის ცხელ ასეულში. გარდა ამისა, მან დაწერა მუსიკა „დედოფლის გამბიტის" ბროდვეის ადაპტაციისთვის.''*

## დისკოგრაფია 
* *Lush* (2012)
* *Retired from Sad, New Career in Business* (2013)
* *Bury Me at Makeout Creek* (2014)
* *Puberty 2* (2016)
* *Be the Cowboy* (2018)
* *Laurel Hell* (2022)
* *The Land Is Inhospitable and So Are We'' (2023)

## რესურსები ინტერნეტში 
* ოფიციალური საიტი

## სქოლიო
კატეგორია:დაბადებული 27 სექტემბერი
კატეგორია:დაბადებული 1990
კატეგორია:ამერიკელი ინდი-როკ მუსიკოსები
კატეგორია:ამერიკელი ფოლკ-როკ მუსიკოსები
კატეგორია:ამერიკელი არტ-პოპ მუსიკოსები
კატეგორია:ამერიკელი ქალი მომღერლები
კატეგორია:ამერიკელი ქალი მუსიკოსები
კატეგორია:ცოცხალი ადამიანები